<classify> MEYA wa Jiji la Dodoma, Profesa Davis Mwamfupe amesema pamoja na juhudi za serikali za kuridhia maazimio ya kudhibiti unywaji wa pombe kupita kiasi, bila wananchi kuwa na mabadiliko ya kifikra na mtazamo juhudi hizo zitakuwa bure.Mwamfupe ameyasema hayo kwa niaba ya Mkuu wa Mkoa wa Dodoma, Dk Binilith Mahenge kwenye maadhimisho ya siku ya kukataa unywaji pombe kupita kiasi duniani yaliyoandaliwa na Mtandao wa Kupambana na Matumizi Mabaya ya Pombe TAAnet.Amesema ili kudhibiti hali ya unywaji pombe kupita kiasi, jamii ya watanzania inapaswa kuwa na mabadiliko ya kifikra na mtazamo wa kuwa na utetezi usio na tija na kujificha kwenye pombe.Profesa Mwamfupe amewahimiza wakazi wa Dodoma na wananchi kwa ujumla kuacha kutumia mavuno na fedha wanazopata baada ya mavuno kwa ajili ya pombe.Katika ngazi ya kaya kumekuwa na matatizo mengi yakiwamo ya ugomvi wa wanandoa, malezi duni ya familia na hata kutokea mauaji au kujiua kutokana na matumzi mabaya ya pombe, amesema.Alisema pia matumizi mabaya ya pombe yamekuwa chanzo kikubwa cha ajali za barabarani kutokana na madereva wa magari, pikipiki na vyombo vingine vya moto kuendesha wakiwa hatika hali ya ulevi.Aliwakumbusha wananchi kuwa nchi imeridhia katika utekelezaji wa malengo ya maendeleo endelevu ifikapo 2030 na kwamba wakati utakapofika watapimwa kwa hatua waliyofikia.Pia Profesa Mwamfupe alizitaka mamlaka zinazotoa leseni kwa ajili ya maeneo yanayouza pombe kuhakikisha hayawi karibu na maeneo ya shule ili kuwanusuru watoto kuingia kwenye vitendo vya unywaji pombe.Mwenyekiti wa TAAnet, Sophia Komba amesema uwepo wa sera ya pombe kama ilivyo nchi jirani za Zambia, Kenya na Uganda itasaidia kupunguza madhara yatokanayo na unywaji pombe kupita kiasi.Alisema sera itasaidia kuchagiza matumizi ya sheria zingine na ndogondogo ambazo zinakataza matumizi ya pombe kufanya kazi ipasavyo na pia kufanya marekebisho kwa baadhi ya sheria.Hatuwezi fikia uchumi wa kati wa viwanda kama hatutaweza kudhibiti wa matumizi mabaya ya pombe, maana pombe imekuwa ikiharibu nguvukazi ya nchi, amesema.Katibu wa TAAnet, Gladness Munuo alisema uwepo wa Sera ya Pombe utasaidia katika udhibiti wa uuzaji na unywaji wa pombe, jambo ambalo litapunguza madhara na kusaidia kutekeleza malengo ya maendeleo endelevu ifikapo mwaka 2030.TB ina sera na kampeni zilipoanza hata wavutaji sigara wamepungua kwani utafiti za afya kwa mwaka 20152016 zinaonesha wanaume wanaovuta sigara wamepungua hadi kufikia asilimia 14 kutoka asilimia 21 ya mwaka 2014 huku wanawake ikiwa ni chini ya asilimia sifuri, alisema.  <topic>: KITAIFA 